Nafarroako Parlamentuko Mahaiak, 2020ko irailaren 28an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Maiorga Ramírez Erro jaunak aurkezturiko galdera, soldadutzaren aitzineko kontzientzia-eragozle eta intsumiso guztiei Nafarroako Parlamentuak bere errekonozimendua adierazteko mozioa dela-eta egindako jarduketei buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2020ko irailaren 28an

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioko foru parlamentari Maiorga Ramírez Erro jaunak, Legebiltzarreko Erregelamenduan ezarritakoaren babesean, honako galdera hau aurkezten du, Herritarrekiko Harremanetako kontseilari Ana Ollo Hualde andreak idatziz erantzun dezan:

2018ko urrian, Nafarroako Parlamentuak mozio bat onetsi zuen, soldadutzarekiko intsumisioaren eta kontzientzia eragozpenaren mugimendua aitortzeari, erreparazioa emateari, konpilazioa egiteari eta zabalpena emateari buruzkoa. Zehazki, honako bost puntu hauek onetsi ziren:

“1. Bere errekonozimendua adierazten die nahitaezko soldadutzaren aitzineko kontzientzia-eragozleei eta intsumisoei, espetxe eta inhabilitazio zigorrak pairatu baitzituzten beraien konpromisoagatik eta borroka baketsuagatik, desobedientzia zibila erabiliz gizarte baketsu eta desmilitarizatua lortze aldera.

2. Premiatu egiten ditu eragozleen eta intsumisoen jazarpena aldeztu eta burutu zuten erakunde publiko militar, politiko eta judizialak, beraien historiaren eta jarduketen berrikuspen kritikoa egin dezaten.

3. Nafarroako Gobernua premiatzen du Memoriaren Institutuaren bitartez azter, balora eta ezagutaraz dezan intsumisioaren aldeko mugimenduak bere osotasunean egindako ekarpena Nafarroan bakearen kultura eraikitzekoa, bai eta beharrezkoak diren jarduketa guztiak burutu ditzan ere, gure Komunitatean espetxe- zein desgaitze-epai penalak jasan zituzten pertsonak eta haien familia- eta gizarte-inguruneak errekonozitze aldera.

4. Nafarroako Gobernua premiatzen du ezagutzera eman ditzan, egoki diren bideak erabilita, intsumisioaren jokabidea eta Nafarroako gazteriak antimilitarismoaren eta nahitaezko soldadutzaren desagerpenaren alde gauzatutako jarduna.

5. Nafarroako erakundeen osotasunari dei egiten dio jarduketak diseinatu eta abiaraztera, eragozle eta intsumisoen aitorpena eta erreparazioa lortze aldera”.

Hori dela-eta, parlamentari naizen aldetik jakin nahi dut departamentuak zer egin duen onetsitako bost puntu horietako bakoitzari dagokionez, bai eta jarduketak bukatzeko egutegi-aurreikuspenari edo, kasua bada, horiek hasteari dagokionez ere.

Iruñean, 2020ko irailaren 24an

Foru parlamentaria: Maiorga Ramírez Erro